Nafarroako Parlamentuko Mahaiak, 2022ko azaroaren 25ean egindako bilkuran, Eledunen Batzarrari entzun ondoren, hurrengo erabakia hartu zuen, besteak beste:

**1.** Izapidetzeko onartzea Cristina Ibarrola Guillén andreak, Geroa Bai eta EH Bildu Nafarroa talde parlamentarioek eta Izquierda-Ezkerra talde parlamentario mistoak aurkezturiko mozioa, zeinaren bidez Nafarroako Gobernua premiatzen baita Nafarroan irizpide geografikoa ken dezan jaioberrien eta haurren ospitalearteko lekualdaketetarako.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2022ko azaroaren 25ean

Lehendakaria: Unai Hualde Iglesias

MOZIOAREN TESTUA

Idazki hau sinatzen dugun talde parlamentarioek, Nafarroako Gorteetako kide izanik, eta Legebiltzarreko Erregelamenduan xedatutakoaren babesean, honako mozio hau aurkeztu dugu, Osoko Bilkuran eztabaidatu eta bozkatzeko:

2021eko urtarrilean, argitara eman zen pediatriako zainketa intentsiboetako, neonatologiako, pediatriako larrialdietako eta larrialdi-medikuntzako espainiar elkarteen jarrera, eta horiek gomendatzen dute ospitalearteko garraioan espezializatuta dauden pediatriako eta haur jaioberrien garraioko unitateak ezartzea, ebidentziek agerian utzi baitute konplikazioak eta heriotza-tasa murriztu egiten direla ospitaleratu eta hurrengo 28 egunen barruan horrelako unitateek egiten dituzten lekualdaketetan, espezializatu gabeko unitateek egiten dituztenekin alderatuta.

Nafarroan, kasu larrienetan, 2019an finkatutako protokoloak bermatzen du, egoera larrian dauden jaioberriak eta haurrak lekualdatzean, Iruñeko Osasun Alorreko langile espezializatuek lagunduta joanen direla horiek, eta horrek desberdintasun-egoera eragiten du Lizarra eta Tutera eremuetako jaioberri eta haurrei dagokienez, egoera larrian egon eta ospitalearteko garraioa behar dutenean.

Egungo protokoloak ebidentzia zientifiko onenera egokitzeak, foru erkidegoko osasun-alorreko baliabideen ezaugarriekin bat, eta antolaketan, prestakuntzan eta baliabideetan hobekuntzak egiteak ekarriko du kalitatea hobetzea, bai eta eraginkortasuna, pazienteen segurtasuna, langileen konfiantza eta familien eta langileen asebetetzea ere.

Hori guztia dela-eta, honako erabaki proposamen hau aurkezten da:

– Nafarroako Parlamentuak Nafarroako Gobernua premiatzen du Nafarroan irizpide geografikoa kentzera jaioberrien eta haurren ospitalearteko lekualdaketetarako, ekitatea bermatuz, irizpide klinikoetan oinarrituta.

– Nafarroako Parlamentuak Nafarroako Gobernua premiatzen du haurren eta jaioberrien lekualdaketarako protokoloak modu etengabean aldatzera, eta protokolo horien emaitzak ebaluatzera, ahalik eta kalitate eta eraginkortasun handienak bermatuko dituzten baliabideak, esku-hartzeak eta antolaketa-ereduak finkatzeko.

– Nafarroako Parlamentuak Nafarroako Gobernua premiatzen du aztertzera zer aukera dauden haurren eta jaioberrien ospitalearteko garraio espezializatuko unitate bat sortzeko.

Iruñean, 2022ko azaroaren 23an.

Foru parlamentariak: Cristina lbarrola Guillén, Ana Ansa Ascunce, Txomin González Martínez eta Marisa de Simón Caballero